บลจ.กสิกรเฮ!สินทรัพย์ทะลุ8แสนล.
บลจ. กสิกรไทย โชว์ผลงาน 4 เดือนแรก AUM แตะ 8 แสนล้านบาท เตรียมออกกองทุนลงทุนนอก 5 กองในไตรมาส 2 นี้
26 เม.ย. 2555

บลจ. กสิกรไทย โชว์ผลงาน 4 เดือนแรก AUM แตะ 8 แสนล้านบาท เตรียมออกกองทุนลงทุนนอก 5 กองในไตรมาส 2 นี้
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย  เปิดเผยว่า มูลค่าทรัพย์สินสุทธิภายใต้การบริหาร ( AUM) ของบริษัทช่วง 4 เดือนที่ผ่านมาเติบโต 10.3% สูงกว่าอุตสาหกรรมกองทุนซึ่งเติบโต 9.4%  โดยบริษัทยังครองส่วนแบ่งการตลาดอันดับ 1 ในทุกธุรกิจกองทุนได้อย่างต่อเนื่อง ล่าสุด ณ 20 เม.ย.2555  มี AUM ที่ 8.18 แสนล้านบาท เพิ่มขึ้นจากสิ้นปีที่ผ่านมา 76,207 ล้านบาท และสิ้นปีนี้ตั้งเป้าไว้ที่9แสนล้านบาท
“สินทรัพย์ที่เพิ่มขึ้นสะท้อนถึงความเชื่อมั่นของผู้ลงทุนทั้งผู้ลงทุนบุคคลและโดยเฉพาะอย่างยิ่งผู้ลงทุนสถาบัน  ซึ่งให้การตอบรับกองทุนสำรองเลี้ยงชีพของบริษัทเข้ามาเป็นจำนวนมาก ส่งผลให้กองทุนสำรองเลี้ยงชีพเติบโตขึ้นถึง 9.6%ขณะที่อุตสาหกรรมเติบโตเพียง 3.8% เท่านั้น"
สำหรับกองทุนส่วนบุคคลเติบโตจากสิ้นปี 2554 ประมาณ 25.9% ปรับตัวขึ้นเหนืออุตสาหกรรม 20.6%  ด้านกองทุนรวม ตั้งแต่ต้นปีเสนอขายกองทุนใหม่แล้ว 46 กองทุน โดยกลุ่มกองทุนที่ได้รับการตอบรับสูงสุด คือ กองทุนตราสารหนี้แบบกำหนดอายุโครงการ (เทอมฟันด์) ส่งผลให้ธุรกิจกองทุนรวมของบริษัทเติบโต 8.2% สินทรัพย์เพิ่มขึ้น 4.3 หมื่นล้านบาท
นายอำพล กล่าวว่า ทิศทางการดำเนินงานในไตรมาสที่ 2 บริษัทยังคงขับเคลื่อนธุรกิจกองทุนภายใต้แนวคิด “กองทุนกสิกรไทย...กองทุนสำหรับคนคิดบวก” มุ่งตอบโจทย์ของลูกค้าที่ต้องการสร้างความมั่งคั่งและความมั่นคงทางอนาคตการเงิน ด้วยทางเลือกในการลงทุนความหลากหลายเพื่อเพิ่มโอกาสให้เงินลงทุนงอกเงย โดยบริษัมีแผนออกกองทุนต่างประเทศอีกประมาณ 5 กองทุน โดยกองทุนแรกจะเสนอขายกลางเดือนพ.ค.นี้